Globalisasi tetap untungkan Asia 

Berita Harian – 4/5/2006

JAKARTA: Globalisasi tidak lama lagi akan menyaksikan Eropah, malah dunia juga menjadi “Asia” kerana globalisasi bermakna sebuah dunia tanpa sempadan dan oleh itu tiada siapa boleh menjustifikasikan menghalang orang Asia daripada pergi ke Eropah, kata Tun Dr Mahathir Mohamad.

Bekas Perdana Menteri itu berkata, negara Asia dan dunia ketiga juga berhak terhadap definisi mereka sendiri mengenai globalisasi dan tidak perlu menerima definisi Barat yang mahu melihat semua negara lain membuka pasaran dan ekonomi mereka kepada negara yang lebih maju.

“Di Eropah hari ini ada berjuta rakyat Asia dan jika mereka (Barat) berkata globalisasi bermakna sebuah dunia tanpa sempadan makan mereka tidak boleh memberi alasan menghalang penduduk dari Asia pergi ke Eropah,” katanya ketika menjawab soalan selepas menyampaikan ucaptama pada majlis penutupan Kongres Pembangunan Sumber Manusia (HRD) Asia di sini, semalam.

Beliau berkata, hakikatnya lebih ramai rakyat Asia daripada warga Eropah di dunia ini dan dengan hanya menyatukan China dan India saja ada 2.3 bilion penduduk yang sudah boleh membanjiri Eropah yang mempunyai jumlah penduduk 360 juta orang.

“Akhirnya dunia akan menjadi “Asia” walaupun saya mungkin tidak akan hidup untuk menyaksikannya,” katanya sambil menjelaskan ketika ini sekalipun di Eropah lebih ramai rakyat Asia terutama Arab dan India, boleh dilihat di jalan-jalan berbanding bangsa Eropah sendiri dan masakan ayam India popular di sana.

Mengenai pertemuannya dengan bekas Presiden Suharto di kediamannya di sini pagi semalam, Tun Dr Mahathir berkata, beliau mengunjungi seorang sahabat lama.
Sumber: www.bharian.com.my